
Piatra Neamţ, 26 iunie 2010
COMUNICAT  DE PRESĂ

MANIFESTĂRI DEDICATE ZILEI DRAPELULUI NAŢIONAL
Cei doi subprefecţi ai judeţului, Dana Cristina Mungiu şi Vasile Şendrea au participat astăzi,  26 iunie a.c., la ceremonialul militar prilejuit de „Ziua Drapelului Naţional” ce s-a desfăşurat în Piaţa Tricolorului din municipiul Piatra Neamţ. 

Începând cu ora 10.00, după salutarea Drapelului de Luptă al unităţii militare, a avut loc alocuţiunea subprefectului Vasile Şendrea cu privire la semnificaţia Zilei Drapelului Naţional. Conform programului stabilit, a urmat primirea Drapelului României, binecuvântarea religioasă şi cinstirea drapelului de către oficialităţile prezente la ceremonie - Instituţia Prefectului, Consiliul Judeţean , instituţiile publice deconcentrate, Primăria Piatra Neamţ, Asociaţia Veteranilor de Război, Asociaţia Ofiţerilor în Rezervă şi Retragere, partidele politice.

După înălţarea Drapelului în acordurile Imnului naţional, s-a desfăşurat defilarea Drapelului de Luptă şi a Gărzii de onoare. 

„Sărbătorim astăzi Ziua Drapelului Naţional cu sentimentul că cinstim unul dintre cele mai preţioase însemne naţionale, care ne reprezintă şi ne va reprezenta oriunde în lume. În cadrul valorilor spirituale şi naţionale ale unui popor, drapelul   împreună cu imnul, reprezintă simbolurile cele mai scumpe ale naţiei. Drapelul tricolor românesc are o tradiţie populară şi creştină, precum şi una revoluţionară şi ne-a însoţit în toate marile noastre evenimente înscrise cu majuscule în istorie. A însufleţit, a dat curaj, s-a murit pentru al apăra. Drapelul a fost şi este prezent la toate solemnităţile. El însoţeşte în aceeaşi măsură bucuria şi tristeţea. Şi pentru a i se recunoaşte, încă o dată în plus,  toate meritele, prin Lege, ziua de 26 iunie a fost proclamată Ziua drapelului naţional şi începând cu anul 1998, an de an, această zi este una de sărbătoare. S-o cinstim cum se cuvine .”  a spus subprefectul Vasile Şendrea.

Daniela Savu

